b'\n_START_ARTICLE_\nJuozas Listavi\xc4\x8dius\n_START_SECTION_\nBiografija\n_START_PARAGRAPH_\nMok\xc4\x97si Piva\xc5\xa1i\xc5\xabn\xc5\xb3 pradin\xc4\x97je mokykloje ir Butrimoni\xc5\xb3 progimnazijoje, 1950 m. baig\xc4\x97 Daug\xc5\xb3 gimnazij\xc4\x85._NEWLINE_1950 m. ruden\xc4\xaf prad\xc4\x97jo dirbti Daug\xc5\xb3 gimnazijos mokytoju, bet 1951 m. pavasar\xc4\xaf Vilniaus KGB suimtas, apkaltintas t\xc4\x97vyn\xc4\x97s i\xc5\xa1davimu, s\xc4\x85moningu vengimu tarnauti sovietin\xc4\x97je armijoje ir antisovietine agitacija. 1952 m. nuteistas 10 met\xc5\xb3 laisv\xc4\x97s ir 5 metams teisi\xc5\xb3 at\xc4\x97mimo. Pabuvo 5 kal\xc4\x97jimuose, 3 persiuntimo punktuose, 5 izoliatoriuose arba karceriuose ir 12 lageri\xc5\xb3. 1956 m. ruden\xc4\xaf, motinai laidavus, gr\xc4\xaf\xc5\xbeo \xc4\xaf Lietuv\xc4\x85. Lietuvoje politiniais motyvais buvo persekiojamas iki 1986 m., buvo dar kart\xc4\x85 are\xc5\xa1tuotas ir tardomas KGB. 1957 m. baig\xc4\x97 vienmet\xc4\x99 Kretingos buhalteri\xc5\xb3 mokykl\xc4\x85. 1959\xe2\x80\x931964 m. studijavo Vilniaus universiteto (VU) Ekonomikos fakulteto neakivaizdiniame skyriuje, buhalterin\xc4\x97s apskaitos ir \xc5\xabkin\xc4\x97s veiklos analiz\xc4\x97s ekonomistas. 1970\xe2\x80\x931974 m. mok\xc4\x97si neakivaizdin\xc4\x97je aspirant\xc5\xabroje ir Vilniaus universiteto Mokslo Taryboje apgyn\xc4\x97 ekonomikos mokslo kandidato disertacij\xc4\x85 apskaitos ir \xc5\xabkin\xc4\x97s veiklos klausimais, ekonomikos daktaras. Nuo 1986 m. suteiktas docentas._NEWLINE_1958\xe2\x80\x931960 m. Jiezno rajono Ma\xc5\xa1in\xc5\xb3\xe2\x80\x93traktori\xc5\xb3 stoties ir Jiezno rajono \xc5\xbeem\xc4\x97s \xc5\xabkio inspekcijos buhalteris, vyr. buhalteris\xe2\x80\x93ekonomistas ir vyr. ekonomistas\xe2\x80\x93revizorius. 1960\xe2\x80\x931965 m. Vilniaus S\xc4\x85jungini\xc5\xb3 neakivaizdini\xc5\xb3 apskaitos kurs\xc5\xb3 ir Lietuvos neakivaizdini\xc5\xb3 apskaitos kurs\xc5\xb3 d\xc4\x97stytojas, mokymo dalies ved\xc4\x97jas ir laboratorijos ved\xc4\x97jas. 1965\xe2\x80\x931974 m. Lietuvos TSR Centrin\xc4\x97s statistikos valdybos Mokymo kombinato direktoriaus pavaduotojas mokymo reikalams. 1974\xe2\x80\x931984 m. keliuose institutuose ir \xc5\xbdem\xc4\x97s \xc5\xabkio skai\xc4\x8diavimo centre vadovavo apskaitos mechanizavimo ir automatizavimo, automatizuoto valdymo sistem\xc5\xb3 projektavimo skyriams. 1984\xe2\x80\x931990 m. Liaudies \xc5\xabkio specialist\xc5\xb3 tobulinimosi instituto Apskaitos ir finans\xc5\xb3 katedros docentas. 1990\xe2\x80\x931992 m. \xe2\x80\x93 Lietuvos buhalteri\xc5\xb3 ir auditori\xc5\xb3 asociacijos valdybos ir patariamosios kolegijos narys. 1992\xe2\x80\x931996 m. Lietuvos Respublikos Seimo narys, T\xc4\x97vyn\xc4\x97s s\xc4\x85jungos (Lietuvos konservatori\xc5\xb3) frakcijos narys, Biud\xc5\xbeeto ir finans\xc5\xb3 komiteto, Ekonomini\xc5\xb3 nusikaltim\xc5\xb3 tyrimo komisijos narys. 1996\xe2\x80\x932000 m. Seimo narys, Nuosaiki\xc5\xb3j\xc5\xb3 konservatori\xc5\xb3 frakcij\xc5\xb3 narys, Biud\xc5\xbeeto ir finans\xc5\xb3 komiteto pirmininkas, Baltijos Asambl\xc4\x97jos narys bei jos Biud\xc5\xbeeto kontrol\xc4\x97s komiteto pirmininkas, parlamentini\xc5\xb3 ry\xc5\xa1i\xc5\xb3 su keliomis valstyb\xc4\x97mis grupi\xc5\xb3 narys._NEWLINE_Nuo 1990 m. Lietuvos politini\xc5\xb3 kalini\xc5\xb3 s\xc4\x85jungos tarybos, prezidiumo narys ir vicepirmininkas, 1995\xe2\x80\x932000 m. Lietuvos politini\xc5\xb3 kalini\xc5\xb3 ir tremtini\xc5\xb3 bendrijos valdybos narys ir vicepirmininkas. Nuo 1993 m. T\xc4\x97vyn\xc4\x97s s\xc4\x85jungos (Lietuvos konservatori\xc5\xb3) narys, nuo 2000 m. Nuosaiki\xc5\xb3j\xc5\xb3 konservatori\xc5\xb3 s\xc4\x85jungos narys ir Revizijos komisijos pirmininkas, 2003 m. Krik\xc5\xa1\xc4\x8dioni\xc5\xb3 konservatori\xc5\xb3 socialin\xc4\x97s s\xc4\x85jungos narys._NEWLINE_\xc5\xbdmona Vida. S\xc5\xabnus Art\xc5\xabras Listavi\xc4\x8dius (g. 1970 m.), vadybininkas, koncerno \xe2\x80\x9eMG Baltic\xe2\x80\x9c viceprezidentas. Dukt\xc4\x97 Au\xc5\xa1ra.'